«Спартак-Налшыкыр» къызэхуосыж
Мазэрэ ныкъуэкIэ загъэпсэхуауэ «Спартак-Налшыкым» и футболистхэр мэрем кIуам къызэхуэсыжащ.
Зэрахабзэу, япэщIыкIэ я узыншагъэр къапщытащ. АбыкIэ псоми я Iуэхур тэмэму къыщIэкIащ. ИужькIэ зыгъэсэныгъэхэм щIадзащ. Япэр щрагъэкIуэкIащ Налшык и «Трудовые резервы» стадионым. Гуп-гупурэ загуэшри, футболистхэр я Iэзагъым хагъэ- хъуэным телэжьащ.
Налшык и Сабий стадионым зыгъэсэныгъэхэм къыкIэлъыкIуэ махуэхэм щыпащащ. АбыкIэ Iэмал гъуэзэджэ къарет дунейр хуабэу зэрыщытым.
«Спартак-Налшыкым» хэтхэм зэкIэ зэхъуэкIыныгъэшхуэ ягъуэтакъым. Хъыбар зэрывэдгъэщIащи, гъуащхьэхъумэ Мэкъуауэ Залым Мэзкуу и «Локомотив»-м къыщыкIэлъыплъыну Испанием здашащ. Мэхъэчкъалэ и «Анжи»-м дэщIыгъуу Тыркум кIуащ гъуащхьэхъумэныкъуэ Мухьэммэд Шариф. Ди щIалэхэм къахыхьэжащ нэхъапэм (2014 гъэм) яхэта Чхапелие Никэ. Япэ дивизионым и пашэхэм ящыщ зы Ленинград областым и «Тосно» командэм ар накъыгъэм (майм) и 31 пщIондэ бэджэнду къыдитащ, и узыншагъэр нэсу зэфIигъэувэжу и джэгукIэр зэтеувэжын хуэдэу.
Мазаем (февралым) и пэщIэдзэм «Спартак-Налшыкыр» Футбол Лъэпкъ Лигэм и кубокым Кипрым щыщIэбэнынущ. Абы и япэ зэIущIэхэр щекIуэкIыну пIалъэр иджыблагъэ яубзыхуащ. Мазаем и 11-м ди щIалэхэр «В» гупым щыIущIэнущ Красноярск и «Енисей»-м. Махуищ дэкIмэ, Санкт-Петербург и «Зенит-2»-р хьэрхуэрэгъу къахуэхъунущ. Мазаем и 17-м Екатеринбург и «Урал»-м дэджэгунущ. Зыхэта гупым къыщахьа увыпIэм елъытауэ адэкIэ къапэщIэтынухэр наIуэ хъунущ. Абы ипкъ иткIэ иджыри зэIущIитI ирагъэкIуэкIынущ.
Кипрым щыIэну зэхьэзэхуэр мазаем и 21 пщIондэ екIуэкIынущ. Ди щIалэхэм Iэмал ягъуэтынущ джэгугъуитхум абы щыхэтыну икIи гъатхэпэм щIэзыдзэжыну Урысей Федерацэм футболымкIэ и япэ дивизионым и зэпеуэм и етIуанэ Iыхьэм хъарзынэу зыхуагъэхьэзырыну.
Хьэтау Ислъам.
